OB kap terug oor dagvaarding aan GordhanPravin Gordhan. Argieffoto Die openbare beskermer (OB) het Maandag teruggekap oor bewerings dat sy haar dagvaarding aan min. Pravin Gordhan om voor haar te verskyn juis so beplan het om saam te val met sy verskyning voor die kommissie van ondersoek na staatskaping. Adv. Busisiwe Mkhwebane het in ŉ verklaring beweer sy het vier keer aan Gordhan, tans minister van openbare ondernemings, geskryf en hom versoek om te reageer op bewerings dat hy onregmatig Ivan Pillay, voormalige adjunkkommissaris van die Inkomstediens, se vroeë aftreepakket goedgekeur en later toegelaat het dat Pillay weer by die SAID aangestel word. Mkhwebane sê Gordhan het versuim om op haar versoeke te reageer. Sy het hom daarna gedagvaar om op 14 November voor haar te verskyn en antwoorde op haar vrae te verskaf. “Die OB is ingevolge die wet by magte om enigiemand opdrag te gee om ŉ verklaring in te dien of voor haar te verskyn om getuienis te lewer of ŉ dokument in te dien wat verband hou met ŉ kwessie wat ondersoek word,” het Oupa Segalwe, Mkhwebane se waarnemende woordvoerder, gesê. “Daar word beweer dat die dagvaarding beplan is om saam te val met die minister se verskyning voor die Zondo-kommissie. Dit is onwaar. Toe [Gordhan] op 22 Oktober op die OB se dagvaarding reageer het, het hy aan die OB onthul dat hy op 15 November voor die Zondo-kommissie moet verskyn. Die OB was nie hiervan bewus toe sy 20 dae vantevore die dagvaarding aan die minister laat beteken het nie.” Segalwe het ook beklemtoon dat Mkhwebane se ondersoek tans slegs voorlopig is om te bepaal of daar meriete is om ŉ volledige ondersoek na die bewerings van stapel te stuur. Daarom word Gordhan eers ŉ geleentheid gegun om op die bewerings te reageer. “Gedurende ŉ voorlopige ondersoek versamel die OB alle relevante bewyse by enigiemand wat moontlik in ŉ posisie is om hiermee behulpsaam te wees. Ingevolge die wet is die OB by magte om enige beweerde of vermoedelike wangedrag of onreëlmatighede te ondersoek. Dit sluit in bewerings wat spruit uit mediaberigte.” Segalwe sê die OB verwag daarom die volle samewerking van staatsamptenare en lede van die uitvoerende gesag wanneer sy sulke bewerings ondersoek. Hy het ook beklemtoon dat die wet daarvoor voorsiening maak dat enigiemand wat sonder ŉ geldige rede weier om gehoor te gee aan opdragte van die OB, of weier om antwoorde op vrae te verskaf of valse antwoorde op vrae verskaf, skuldig is aan ŉ oortreding en hieroor vervolg kan word. Op ŉ vraag of Gordhan geregtig is op regsverteenwoordiging wanneer hy voor die OB verskyn, het Segalwe gesê die wet maak voorsiening vir regsadvies maar nie vir regsverteenwoordiging nie. “Dit beteken ŉ prokureur of advokaat kan nie namens die persoon praat wat voor die OB verskyn nie,” het hy gesê. Segalwe het gesê Mkhwebane “sien uit na Gordhan se verskyning voor haar” en sal nie verder oor die saak kommentaar lewer nie.